
S K R A Ć E N I  Z A P I S N I K
od 12. srpnja 2018. godine

sa 12. sjednice Općinskog vijeća Općine Novo Virje održane u zgradi Općine Novo
Virje, Trg Vladimira Jagarinca 5 (Spomen dom Vladimiru Jagarincu).
Sjednica je sazvana sazivom KLASA: 023-01/18-01/01, URBROJ: 2137/22-18-6, od 6. srpnja 2018. godine.

PREDSJEDNICA: Utvrđujem da današnjoj sjednici Općinskog vijeća Općine Novo
Virje prisustvuje većina članova Općinskog vijeća i to:


PRISUTNI:

1.  Katarina Kozarić-Šabarić, predsjednica Općinskog vijeća,
2.  Pero Čorba, potpredsjednik Općinskog vijeća,
3.  Dražen Đuroci, član Općinskog vijeća,
4.   Željko Šadek, član Općinskog vijeća,
5.  Dario Ciganović, član Općinskog vijeća,
6.   Marina Bušić, članica Općinskog vijeća,
7.   Franjo Marčinko, član Općinskog vijeća,
8.   Ivan Mesarov, član Općinskog vijeća,
9.   Vjekoslav Mesarov, član Općinskog vijeća.

OSTALI PRISUTNI:

1. Branko Mesarov, općinski načelnik Općine Novo Virje,
2. Miroslav Lukanec, pročelnik i zapisničar,
3. Željka Bosorić Baruškin, referent za računovodstvene poslove.

ODSUTNI:

1. Željkica Kapitanić, članica Općinskog vijeća – opravdano,
2. Nenad Lukić, član Općinskog vijeća – opravdano.

Sjednicu Općinskog vijeća Općine Novo Virje otvorila je predsjednica Općinskog vijeća Katarina Kozarić-Šabarić u 20,30 sati, pozdravila sve prisutne te im zaželila uspješan rad.

PREDSJEDNICA: Otvaram diskusiju po skraćenom zapisniku.

Budući da se nitko nije uključio u raspravu po skraćenom zapisniku, Općinsko vijeće
jednoglasno je sa 9 glasova ZA usvojilo zapisnik sa prethodne sjednice.

PREDSJEDNICA: Za današnju sjednicu predlažem sljedeći:




DNEVNI RED

1. Donošenje Izmjena i dopuna Proračuna Općine Novo Virje za 2018. godinu i projekcije za 2019. i 2020. godinu,
2. [bookmark: _Hlk518631772]Donošenje Pravilnika o dopunama Pravilnika o provedbi postupka jednostavne nabave u Općini Novo Virje,
3. Donošenje Odluke o davanju prethodne suglasnosti na Obavijest o odabiru ponude za izgradnju pješačkih staza na mjesnom groblju u Novom Virju te sklapanje Ugovora o nabavi,
4. Donošenje Poslovničke Odluke o izmjeni Poslovnika Općinskog vijeća Općine Novo Virje,
5. [bookmark: _Hlk519836308]Razmatranje Ugovora o zajedničkom korištenju reciklažnog dvorišta na odlagalištu komunalnog otpada ''Peski'' u Đurđevcu s jedinicama lokalne samouprave, suvlasnicima trgovačkog društva Komunalne usluge Đurđevac d.o.o. Đurđevac i donošenje Zaključka,
6. Razmatranje mogućnosti prijave projekta Rekonstrukcije građevine Kulturno edukacijski centar ''Miroslav Dolenec Dravski'' na Natječaj za provedbu Podmjere 7.4, ''Ulaganje u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vrijeme i kulturne aktivnosti te povezanu infrastrukturu'' – provedba tipa operacije 7.4.1 iz Programa ruralnog razvoja Republike Hrvatske za razdoblje 2014. – 2020. godine i donošenje Zaključka,
7. Donošenje Zaključka o davanju suglasnosti na Odluku o upisu djece u Dječji vrtić ''Bregunica'' Novo Virje za pedagošku 2018./2019. godinu,
8. Razno.


Dnevni red je usvojen sa 9 glasova ZA.
Prelazimo na prvu točku dnevnog reda.

Točka 1.

PREDSJEDNICA: U materijalima ste primili prijedlog III. Izmjena i dopuna proračuna Općine Novo Virje za 2018. godinu. Otvaram raspravu.

OPĆINSKI NAČELNIK: Unutar prihoda i primitaka došlo je do povećanja na tekućim pomoćima iz proračuna od 29.200,00 kuna koje treba dati županija za izgradnju staza na groblju. Ukupni prihodi i primici sada iznose 6.894.592,75 kuna.
Ukupni rashodi i izdaci po prijedlogu III. Izmjena i dopuna Proračuna za 2018. godinu su se povećali za 29.200,00 kuna te sada iznose 6.894.592,75 kuna.
Rashodi za usluge izgradnje staza na groblju su se povećali za 73.000,00 kuna, dok su se rashodi za  istražne radove i plan sanacije odlagališta otpada umanjili za 48.800,00 kuna. Tekuće donacije  sportskom ribolovnom  klubu Drava su se povećale za 5.000,00 kuna radi naknade za legalizaciju koju trebaju platiti u većem iznosu od planiranog.

Budući da se više nitko nije javio Općinsko vijeće Općine Novo Virje jednoglasno je sa 9 glasova ZA donijelo

IZMJENE I DOPUNE
Proračuna Općine Novo Virje za 2018. godinu i projekcije za 2019. i 2020. godinu

Točka 2.

PREDSJEDNICA: U materijalima ste primili prijedlog Pravilnika o izmjeni Pravilnika o provedbi postupka jednostavne nabave u Općini Novo Virje. Otvaram raspravu.

OPĆINSKI NAČELNIK: Da bi uspješno proveli projekt izgradnje pješačkih staza na groblju u Novom Virju bilo je potrebno provesti postupak nabave tih radova. Sukladno članku 3. Ugovora o sufinanciranju koji je Općina Novo Virje sklopila sa Ministarstvom regionalnog razvoja i fondova Europske unije postupak javne nabave treba se provesti u skladu sa Zakonom o javnoj nabavi koji je na snazi u vrijeme pokretanja postupka nabave i u skladu s načelima transparentnosti i jednakog tertmana svih potencijalnih ugovaratelja
a, pri čemu treba izbjeći sukob interesa. Ugovor je jednobrazan za sva 372 potpisnika. Isto taku u Općim uvjetima primjenjivima na ugovore o sufinanciranju Ministarstva regionalnog razvoja i fondova Europske unije stoji da je korisnik dužan poduzeti odgovarajuće mjere kako bi izbjegao sukob interesa, te isto tako bez odgode obavijstiti Ugovaratelja o mogućem potencijalnom sukobu.
Nakon toga općinski načelnik čita članke iz Zakona o javnoj nabavi, a vezano za sukob interesa između naručitelja i gospodarskih subjekata.
Prema našem Pravilniku o jednostavnoj nabavi Općinsko vijeće donosi i Odluku o početku postupka i Odluku o odabiru. Prema ovakvom Pravilniku svi vijećnici i njihova rodbina su u sukobu interesa. Dok općinski načelnik donosi Odluku o odabiru onda toga nema.

PREDSJEDNICA: Molim pročelnika za objašnjenje vezano za ovu točku dnevnog reda.

MIROSLAV LUKANEC: Što se tiče sukoba interesa u Ugovoru o sufinanciranju koji je potpisan s Ministarstvom stoji da se trebaju izbjegavati situacije sukoba interesa prilikom provođenja nabave. Da bi to mogli provoditi trebamo u svoj Pravilnik ugraditi odredbe koje se odnose na sprečavanje sukoba interesa. Ako se to ne ugradi onda nemamo po čemu postupati, budući toga nema u pravilniku. Drugi dio dopuna pravilnika odnosi se na slučajeve poništenja postupka jednostavne nabave. Kod nabave za izgradnju staza na mjesnom groblju je slučaj da je cijena najpovoljnije ponude veća od procijenjene vrijednosti nabave. Sukladno dopuni Pravilnika javni naručitelj obvezan je poništiti postupak nabave ako je cijena najpovoljnije ponude veća od procijenjene vrijednosti nabave, osim ako javni naručitelj ima ili će imati osigurana sredstva. Budući su ovim izmjenama i dopunama proračuna osigurana sredstva za tu namjenu može se donijeti i Odluka o odabiru izvođača.

PERO ČORBA: Čuo sam se sa Ministarstvom koje nam sufinancira izgradnju te su mi rekli da oni nisu nadležni, a isto tako razgovarao sam i sa nekim pročelnicima okolnih općina vezano za tu temu gdje su mi rekli da tu ne postoji sukob interesa. Na stranicama Ministarstva postoji formular za pismene upite na tu temu, pa predlažem da se i to napravi.

DRAŽEN ĐUROCI: Materijali za ovakvu raspravu su stigli prekasno, mislim da je to nekorektno. Nek dignu ruku oni koji nešto znaju o tom zakonu. Zakoni se različito tumače, svatko tvrdi svoje. Informacije su različite. Nitko od naših ljudi nikad nije radio dok je neki posao kod nas. Odgađala se i isplata knjiga, dugo se čekalo, a na kraju se ipak sve isplatilo.

ŽELJKO ŠADEK: Što se tiče materijala, znalo se unaprijed da neće biti na vrijeme, svi su obaviješteni.

PREDSJEDNICA: Prtistala sam na to da materijali idu kasnije, no ubuduće nećemo više tako raditi. Što se tiče ove situacije oko sukoba interesa tražiti ćemo mišljenje na pismeno od nadležne institucije, pa molim da se to i učini.

ŽELJKO ŠADEK: Ako su svi obaviješteni da će materijali ići na taj način, i ako je sjednica bila hitna ne znam zašto je to sada problem.

PREDSJEDNICA: Naknadno je došlo do ove situacije oko sukoba interesa i dopune Pravilnika.

DARIO CIGANOVIĆ: Kako ste znali da je Mesarov Vjekoslav u sukobu interesa?

OPĆINSKI NAČELNIK: Po tome što sam malo prije pročitao.

DARIO CIGANOVIĆ: Ako se vijećnik izuzme iz glasovanja, onda tu sukoba interesa nema.

OPĆINSKI NAČELNIK: Povjerenstvo koje provodi nabavu već treba to prije isključiti.

PREDSJEDNICA: Treba šire objaviti natječaj, a ne samo na internet stranicama općine.

PERO ČORBA: Natječaj treba složiti na način da se svi mogu javiti, ponuditelj je trebao dostaviti potvrde o tome da je već izvršio dvije ili više takvih ili sličnih radova. To nije u redu prema osobama koje su recimo tek osnovale tvrtku, budući ne mogu iti izabrane.

ŽELJKO ŠADEK: Što se tiče početnika slažem se da to bude netko iz Novog Virja. Nekoga izvana u takvoj situaciji mislim da ne bi trebali uzimati budući o njemu ne znamo ništa.

PERO ČORBA: Uvijek je bilo da se zaposle ljudi sa našega područja, smatram da domaći čovjek treba imati prednost. To bi trebalo biti nepisano pravilo.

OPĆINSKI NAČELNIK: Što se tiče sukoba interesa ista je odredba i u Ugovoru sa Ministarstvom za demografiju, nismo daleko da nam dođe i USKOK. Ne možeš istovremeno nešto nuditi i biti onaj koji odlučuje koja ponuda bude izabrana.

PREDSJEDNICA: Najveći je problem to što načelnik ne želi surađivati sa vijećem, koliko se samo čekalo na isplatu sredstava za udžbenike, da načelnik surađuje sa vijećem onda bi sve bilo lakše i jednostavnije.

FRANJO MARČINKO: Vezano za ŠRK Drava, legaliziramo objekt Čarda koji se nalazi na vodnom dobru, te ispada da će kazna u legalizaciji biti veća nego je planirano, baš iz razloga što se objekt nalazi na vodnom dobru. Iz tog razloga trebalo bi nam povećanje sredstava za 5.000,00 za tu namjenu. 
Nakon kratke rasprave svi vijećnici su se složili da se za tu namjenu predvide sredstva u proračunu općine za ovu godinu.

Budući da se više nitko nije javio Općinsko vijeće Općine Novo Virje jednoglasno je sa 9 glasova ZA donijelo

PRAVILNIK 
o dopuni Pravilnika o provedbi postupka jednostavne nabave u Općini Novo Virje

Točka 3.

PREDSJEDNICA: U materijalima ste primili prijedlog Odluke o davanju prethodne suglasnosti na Obavijest o odabiru ponude za izgradnju pješačkih staza na mjesnom groblju u Novom Virju te sklapanje Ugovora o nabavi.

OPĆINSKI NAČELNIK: U postupku nabave za izgradnju pješačkih staza na groblju u Novom Virju predlažem da se odabere ponuda ponuditelja KOGRAD, obrt za graditeljstvo, transport i usluge iz Pitomače. Cijena najpovoljnije ponude iznosi 382.250,00 kuna s PDV – om. Bila je još jedna ponuda ponuditelja koji je odbijen iz razloga što nije zadovoljio sve kriterije iz Poziva za dostavu ponuda. 

Budući da se nitko nije javio Općinsko vijeće Općine Novo Virje jednoglasno je sa 9 glasova ZA donijelo

ODLUKU
o davanju prethodne suglasnosti na Obavijest o odabiru ponude za izgradnju pješačkih staza na mjesnom groblju u Novom Virju te sklapanje Ugovora o nabavi

Točka 4.

PREDSJEDNICA: U materijalima ste primili prijedlog Poslovničke Odluke o izmjeni Poslovnika Općinskoga vijeća Općine Novo Virje. Izmjena se odnosi na to da će se materijali za sjednicu moći dostaviti i tri dana prije održavanja sjednice, a ne pet dana kako je to bilo do sada, a radi ubrzanja postupaka.

Budući da se nitko nije javio Općinsko vijeće Općine Novo Virje jednoglasno je sa 9 glasova ZA donijelo

POSLOVNIČKU ODLUKU
o izmjeni Poslovnika Općinskoga vijeća Općine Novo Virje

Točka 5.

OPĆINSKI NAČELNIK: U materijalima ste primili prijedlog Ugovora o zajedničkom korištenju reciklažnog dvorišta na odlagalištu komunalnog otpada ''Peski'' u Đurđevcu s jedinicama lokalne samouprave, suvlasnicima trgovačkog društva Komunalne usluge Đurđevac d.o.o. Đurđevac. Predmet Ugovora je zajedničko korištenje reciklažnog dvorišta na odlagalištu komunalnog otpada ''Peski'' u Đurđevcu s jedinicama lokalne samouprave, suvlasnicima trgovačkog društva Komunalne usluge Đurđevac d.o.o. Đurđevac.Troškovi za Općinu bi bili 5.000,00 kuna + PDV mjesečno. Smatram da je to prevelika cifra i već smo složili dopis zajedno sa drugim općinama da se ne slažemo s time. To bi značilo da nam više Komunalne usluge neće moći voziti smeće na način kako smo to planirali i imamo u svojoj Odluci.
Vezano za tu temu bio je i direktor Piškornice Marijan Blažok na razgovoru u općini, a vezano za osnivanje zajedničkog poduzeća za skupnjanje otpada a u kojem bi osnivači bili četrnaest općina Koprivničkoga i Đurđevačkoga kraja. Problem sa Gradom Đurđevcom je da bi oni trošak podijelili na način koji nije pošten. U tom novom poduzeću gradovi ne bi imali vlasništvo već bi to bile Općine i to 51%, dok bi ostatak vlasnik bila Piškornica.
Meni se ideja sviđa, bitno je da nas nitko ne pokuša ''guliti'', da poduzeće bude održivo, te da cjenovno odvoz otpada bude povoljan za građane. Na iduću sjednicu vijeća doći će i gospodin Marijan Blažok, a radi detaljnog pojašnjenja.

DRAŽEN ĐUROCI: Ponuda je za sve ista?

OPĆINSKI NAČELNIK: Da, ista je za sve.

DRAŽEN ĐUROCI: Gdje bi to poduzeće imalo sjedište?

OPĆINSKI NAČELNIK: U početku u Koprivničkom Ivancu.

DRAŽEN ĐUROCI: Koji su uvjeti?

OPĆINSKI NAČELNIK: To je samo za sada dano na znanje. Bitan je Ugovor sa Komunalnim uslugama.

PREDSJEDNICA: Načelnik predlaže odbijanje toga ugovora.

ŽELJKO ŠADEK: Čitao sam ugovor, jednostrano je napravljen, što je sa kantama, to su naše kante?

OPĆINSKI NAČELNIK: Jesu, ovo je jako opipljiva tema.
Vezano na temu otpada grupa građana je prijavila odlagalište otpada u Kingovu kao ekološku bombu.

PERO ČORBA: Stvar je u tome da su tamo smeće navozili svi, otpad se vozio odasvud.
Da li inspekcija izlazi i na anonimnu prijavu?

OPĆINSKI NAČELNIK: Moraju izaći.

VJEKOSLAV MESAROV: Nije mi jasno zašto mi to saniramo, ako je to državno.

OPĆINSKI NAČELNIK: Zato jer smo angažirali stroja, trošak za sanaciju ćemo morati snositi sami. 

PERO ČORBA: Predlažem da se zatraži sudskim putem tko iza toga stoji.

Nakon daljnje rasprave donesen je zaključak da se ne ide u sklapanje Ugovora o korištenju reciklažnog dvorišta sa Komunalnim uslugama d.o.o. Đurđevac, te da ih se o tome i obavijesti.

Točka 6.

OPĆINSKI NAČELNIK: Vezano za ovu točku dnevnog reda, obaviještavam Vas da je raspisan natječaj iz Mjere 7.4.1. iz Programa ruralnog razvoja Republike Hrvatske za razdoblje 2014. – 2020. godine. Moći će se povući milijardu kuna, od čega 450.000.000,00 kuna za projekte u koje spada i rekonstrukcija kuće Miroslava Dolenca Dravskog.
U ovom natječaju mogu se dobiti sredstva i za gradnju i za opremanje. Sa POROM sa dogovorio da nam odradi prijavu u aplikaciju.
Cijene gradnje su porasle u odnosu na cijene koje su bile u vrijeme kada se radio troškovnik, tako da ću tražiti nadopunu troškovnika, a radi usklađenja cijena.
Prema ovom natječaju možemo dobiti do 100% sredstava.

PERO ČORBA: U svakom slučaju je povoljno. Ukoliko je moguće dobiti 100% ili 90% sredstava onda je to svakako prihvatljivo.
Vrijedi pokušati i sa obnovom krovišta vatrogasnog doma u Crncu i Medvedički, da se aplicira i sa time, može se izraditi projektno-tehnička dokumnetacija.

OPĆINSKI NAČELNIK: Sada nemamo predviđena sredstva za to. Neznam tko će to raditi, da li će to ishoditi predsjednici DVD-a.

[bookmark: _GoBack]ŽELJKO ŠADEK: U Crncu se ne radi o velikoj površini krovišta.

OPĆINSKI NAČELNIK: Smatram da ako se ide raditi da se onda mora raditi cijeli posao, prozori, fasada.

DRAŽEN ĐUROCI: Ukoliko se po tome natječaju može dobiti 100% ili 90% sredstava onda smo da se to radi. 
Nakon daljnje rasprave donesen je zaključak da se Općina Novo Virje prijavi na navedeni natječaj.



Točka 7.

PREDSJEDNICA: U materijalima ste primili prijedlog Zaključka o davanju suglasnosti na Odluku o upisu djece u Dječji vrtić ''Bregunica'' Novo Virje za pedagošku 2018./2019. godinu.

Ima li pitanja vezamo na ovu točku dnevnog reda? Ovo je formalna odluka, vidi se koliko je djece upisano u vrtić.

Budući da se nitko nije javio Općinsko vijeće Općine Novo Virje je bez rasprave jednoglasno sa 9 glasova ZA donijelo

ZAKLJUČAK
o davanju suglasnosti na Odluku o upisu djece u Dječji vrtić ''Bregunica'' Novo Virje za pedagošku 2018./2019. godinu

Budući da se više nitko nije javio za riječ, predsjednica Općinskog vijeća Općine Novo Virje, Katarina Kozarić- Šabarić završava sjednicu u 22:40 sati.

Dovršeno.

ZAPISNIČAR:
Miroslav Lukanec
PREDSJEDNICA

Katarina Kozarić-Šabarić














